خورشیدبانو ناتوان پارلاق ایستیعدادا و قاباق‌جیل ایدئاللارا مالیک اوْلان شخصیت اوْلموشدور. او، آذربایجان مدنیتینده و ایجتیماعی حیاتیندا درین ایزلر قویموش‌دور. بۇ فئنومئنین مئیدانا گلمه‌سینین بیر نئچه اساس سببی واردیر. بون‌لاردان بیریسی شاعیره‌نین سوی کؤکودور. یعنی، ناتواندا ایکی بؤیوک نسلین – جاوانشیرلرین و زییادوغلو قاجارلارین قانی واردیر. آدلارینی چکدیگیمیز بۇ ایکی بؤیوک و شرف‌لی نسلین هر بیریسی دونیایا بیر سیرا شاعیر گتیرمیش‌دیر (مثلاً، جاوانشیر نسلیندن ابولفتح‌خان طوطینین، قاسیم به‌ی ذاکیرین، زییاداوغلو قاجار نسلیندن ایسه زییادی قاراباغی، موصاحیب گنجوی و بیر سیرا باشقا شاعیرلرین آدلارینی چکمک اولار). ماراق‌لی‌دیر، کی، زییادی قاراباغی و موصاحیب گنجوی واختی‌له قاراباغ به‌ی‌لربه‌ی‌یسی اوْلموش‌دورلار. ناتوان یارادیجیلیغینین بؤیوک تدقیقات‌چی‌سی بیلر محمدوو "ناتوانین شاعیر قوهوم‌لاری" کیتابیندا (ب. ،۱۹۸۹) بۇ مساله‌نی گئنیش آچیق‌لاییر. عئینی زاماندا، زییادوغلو قاجار نسلیندن چیخان شاعیرلردن سؤز باشقا کیتاب‌لاردا دا آچیلیر (مثلاً، محممدعلی تربیت‌ین "دانیشمدانی – آذربایجان" ،ب. ،۱۹۸۷؛ چینگیز قاجارین "قدیم و اورتا عصرلر آذربایجانین گؤرکم‌لی شخصیت‌لری" ،ب. ،۱۹۹۷ و س.). فوضولی آدینا جومهوریت الیازمالار اینستیتوتونون فوندون‌دا موصاحیب گنجوی‌نین شعر دیوانی ساخلانیلیر و بۇ اثرین اوزرینده اینستیتوتون امکداش‌لاری علمی تدقیقات‌لار آپاریرلار.